สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 17 เม.ย. 61
17 เม.ย. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 200 จุดเมื่อคืนนี้ (16 เม.ย.) โดยได้แรงหนุนจากยอดค้าปลีกของสหรัฐที่ฟื้นตัวขึ้นในเดือนมี.ค. รวมทั้งรายงานผลประกอบการที่สดใสของบริษัทจดทะเบียน นอกจากนี้ ตลาดยังได้รับปัจจัยบวกจากการที่นักลงทุนคลายความวิตกกังวลเกี่ยวกับสถานการณ์ซีเรีย
ดัชนีเฉลี่ยอุตสาหกรรมดาวโจนส์ปิดที่ 24,573.04 จุด พุ่งขึ้น 212.90 จุด หรือ +0.87% ดัชนี S&amp;P500 ปิดที่ 2,677.84 จุด เพิ่มขึ้น 21.54 จุด หรือ +0.81% และดัชนี Nasdaq ปิดที่ 7,156.28 จุด เพิ่มขึ้น 49.63 จุด หรือ +0.70%
 
ตลาดหุ้นยุโรปปิดลบเมื่อคืนนี้ (16 เม.ย.) เนื่องจากความวิตกกังวลเกี่ยวกับความเป็นไปได้ที่สหรัฐจะประกาศคว่ำบาตรรัสเซียรอบใหม่ ซึ่งอาจจะส่งผลกระทบต่อบริษัทยุโรปที่เข้าไปลงทุนในรัสเซีย
ดัชนี Stoxx Europe 600 ลดลง 0.4% ปิดที่ 377.74 จุด
ดัชนี DAX ตลาดหุ้นเยอรมันปิดที่ 12,391.41 จุด ลดลง 50.99 จุด หรือ -0.41% ดัชนี CAC-40 ตลาดหุ้นฝรั่งเศสปิดที่ 5,312.96 จุด ลดลง 2.06 จุด หรือ -0.04% และดัชนี FTSE 100 ตลาดหุ้นลอนดอนปิดที่ 7,198.20 จุด ลดลง 66.36 จุด หรือ -0.91%
 
ตลาดหุ้นลอนดอนปิดลบเมื่อคืนนี้ (16 เม.ย.) เนื่องจากนักลงทุนวิตกกังวลเกี่ยวกับความเป็นไปได้ที่คณะทำงานของประธานาธิบดีโดนัลด์ ทรัมป์ อาจจะประกาศคว่ำบาตรรัสเซียรอบใหม่ โดยพุ่งเป้าไปยังบริษัทหรือองค์กรที่เกี่ยวข้องกับการใช้อาวุธเคมีโจมตีซีเรีย
ทั้งนี้ ดัชนี FTSE 100 ตลาดหุ้นลอนดอนปิดที่ 7,198.20 จุด ลดลง 66.36 จุด หรือ -0.91%
 
สัญญาทองคำตลาดนิวยอร์กปิดบวกเมื่อคืนนี้ (16 เม.ย.) โดยได้แรงหนุนจากการอ่อนค่าของสกุลเงินดอลลาร์ หลังจากประธานาธิบดีโดนัลด์ ทรัมป์กล่าวหาว่า รัสเซียและจีนจงใจลดค่าเงิน
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 2.8 ดอลลาร์ หรือ 0.21% ปิดที่ 1350.70 ดอลลาร์/ออนซ์
สัญญาโลหะเงินส่งมอบเดือนพ.ค. เพิ่มขึ้น 1.9 เซนต์ หรือ 0.11% ปิดที่ 16.677 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 1.3 ดอลลาร์ หรือ 0.14% ปิดที่ 931.80 ดอลลาร์/ออนซ์
สัญญาพัลลาเดียมส่งมอบเดือนมิ.ย. พุ่งขึ้น 22.80 ดอลลาร์ หรือ 2.3% ปิดที่ 1,003.75 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (16 เม.ย.) เนื่องจากนักลงทุนคลายความวิตกกังวลเกี่ยวกับสถานการณ์ในซีเรีย หลังจากการโจมตีซีเรียโดยสหรัฐและชาติพันธมิตรเมื่อวันเสาร์ที่ผ่านมานั้น ไม่ได้ส่งผลให้เกิดการเผชิญหน้ากันระหว่างสหรัฐและรัสเซีย
สัญญาน้ำมันดิบ WTI ส่งมอบเดือนพ.ค. ร่วงลง 1.17 ดอลลาร์ หรือ 1.7% ปิดที่ 66.22 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ลดลง 1.16 ดอลลาร์ หรือ 1.6% ปิดที่ 71.42 ดอลลาร์/บาร์เรล
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (16 เม.ย.) เนื่องจากนักลงทุนระมัดระวังการซื้อขายพร้อมกับจับตาสถานการณ์ตึงเครียดในตะวันออกกลางอย่างใกล้ชิด นอกจากนี้ ดอลลาร์ยังได้รับแรงกดดันหลังจากประธานาธิบดีโดนัลด์ ทรัมป์กล่าวหาว่า รัสเซียและจีนจงใจลดค่าเงิน
ดอลลาร์อ่อนค่าลงเมื่อเทียบกับเงินเยน ที่ระดับ 107.09 เยน จากระดับ 107.46 เยน และอ่อนค่าลงเมื่อเทียบกับฟรังก์สวิสที่ระดับ 0.9599 ฟรังก์ จากระดับ 0.9622 ฟรังก์
ยูโรแข็งค่าขึ้นเมื่อเทียบกับดอลลาร์ ที่ระดับ 1.2377 ดอลลาร์ จากระดับ 1.2334 ดอลลาร์ ขณะที่เงินปอนด์แข็งค่าขึ้นแตะระดับ 1.4328 ดอลลาร์ จากระดับ 1.4243 ดอลลาร์ และดอลลาร์ออสเตรเลียแข็งค่าขึ้นแตะระดับ 0.7778 ดอลลาร์สหรัฐ จากระดับ 0.7761 ดอลลาร์สหรัฐ